

2025-2026 M. MARIJAMPOLĖS VETERANŲ KREPŠINIO LYGOS

 NUOSTATAI

I. VARŽYBŲ TIKSLAS IR UŽDAVINIAI
1. Populiarinti krepšinį Marijampolės savivaldybėje ir už jos ribų.

2. Vienyti ir koordinuoti krepšinio mėgėjų veiklą savivaldybėje.

3. Pritraukti kuo daugiau dalyvių ir žiūrovų, nušviesti turnyro eigą internete ir kitose informacijos sklaidos priemonėse.

4. Skatinti visuomenę aktyviai sportuoti, išreikšti savo sportinius gebėjimus, palaikyti savivaldybės gyventojų aktyvaus laisvalaikio tradicijas pasirenkant sportinius žaidimus.
5. Išaiškinti stipriausias Marijampolės veteranų krepšinio lygos (toliau MVKL) komandas.

6. Užtikrinti, kad MVKL renginių organizavimas ir jų pravedimo lygis maksimaliai patenkintų žiūrovų lūkesčius ir kaip sportinės varžybos, ir kaip šou renginiai.
II. VADOVAVIMAS


7. MVKL organizatorius Marijampolės veteranų krepšinio asociacija (toliau MVKA). 


8. Aktualūs MVKL sprendimai priimami Marijampolės veteranų krepšinio asociacijos valdybos balsų dauguma. Valdybos sprendimai yra galutiniai ir neskundžiami.


9. MVKL vykdymą koordinuoja MVKA valdyba.


10. MVKL varžybos vykdomos pagal FIBA taisykles ir šiuos nuostatus.


11. MVKL nuostatai suderinami valdyboje, tvirtinami Marijampolės veteranų krepšinio asociacijos prezidento bei turnyro eigoje nekeičiami.
III. VARŽYBŲ VYKDYMO TVARKA IR SISTEMA
12. MVKL čempionatas vykdomas 2025 m. spalio – 2026 m. balandžio mėnesiais Marijampolės sporto centro  salėje, adresu Vytauto g. 47, Marijampolė.

13. Organizatoriai užtikrina pirmosios pagalbos vaistinėlę kiekvienų rungtynių metu.

14.  MVKL aptarnauja Marijampolės krepšinio klubo teisėjai, kitų miestų teisėjai, turintys LKL, NKL, RKL ir MKL licencijas bei lygos sekretoriato darbuotojai.

15. MVKL 2025-2026 metų pirmenybės vykdomos dvejose amžiaus grupėse: +35 ir +45. +35 amžiaus grupėje dalyvauja septynios (7) komandos, +45 amžiaus grupėje dalyvauja keturios (4) komandos. 

16. MVKL  reguliarusis čempionatas +35 amžiaus grupėje vykdomas vieno rato sistema, kai kiekviena komanda sužaidžia po vienerias rungtynes su visomis šioje amžiaus grupėje dalyvaujančiomis komandomis. +45 amžiaus grupėje  reguliarusis čempionatas vykdomas dviem ratais, kai kiekviena komanda sužaidžia po dvejas rungtynes su visomis šioje amžiaus grupėje dalyvaujančiomis komandomis.

17. +35 amžiaus grupėje atkrintamosiose varžybose komandos suskirstomos į poras tokia tvarka: 1 vietą reguliariame sezone užėmusi komanda iškarto papuola į pusfinalį. Dėl patekimo į pusfinalį komandos (2/7, 3/6 ir 4/5) tarpusavyje žaidžia po dvejas varžybas bei į pusfinalį patenka abiejų varžybų metu geresnį rezultatą pasiekusi komanda. 

18. +35 amžiaus grupėje pusfinaliuose komandos  suskirstomos į poras tokia tvarka: 1 vietą reguliariame sezone užėmusi komanda susitinka su 4/5 poros laimėtoju, o 2/7 poros laimėtojas prieš 3/6 poros laimėtoją. +45 amžiaus grupėje reguliariojo sezono nugalėtojas susitinka su 4 vietą užėmusia komanda bei 2 vietoje po reguliariojo sezono likusi komanda susitinka su 3 vieta. Pusfinaliuose poros tarpusavyje sužaidžia po dvejas rungtynes (komanda nugalėtoja nustatoma tuo pačiu principu, kaip ir ketvirtfinalyje). Atskirose amžiaus grupėse pusfinaliuose pralaimėjusios komandos susitinka  rungtynėse dėl 3 vietos, o nugalėjusios – finale dėl čempionų vardo. Varžybose dėl 3 vietos ir dėl 1 vietos laimėtojai nustatomi iš 1 rungtynių. Pirmiausia žaidžiamos rungtynės dėl 3 vietos, vėliau – finalas dėl 1 vietos.

19. Finalinės varžybos vykdomos MVKL organizatorių nustatytoje salėje.
IV. DALYVIAI
20. MVKL čempionate +35 amžiaus grupėje gali dalyvauti vyrai, ne jaunesni kaip 1990 m. gimimo. Komandoje gali būti registruotas vienas 1991 m. gimimo žaidėjas. +45 amžiaus grupėje gali dalyvauti vyrai, ne jaunesni kaip 1980 m. gimimo. Komandoje gali būti registruotas vienas 1981 m. gimimo žaidėjas. 

21. Visi lygoje rungtyniaujantys žaidėjai privalo pasitikrinti savo sveikatą ir rungtyniauti tik įsitikinę, kad jų sveikatos būklė tinkama. Už žaidėjų sveikatos patikrinimo organizavimą atsakingas komandos vadovas (Organizatoriai neatsako už jokius MVKL dalyvių sveikatos sutrikimus).

22. Iki MVKL pirmenybių pradžios kiekviena komanda gali registruoti ne daugiau kaip 20 žaidėjų.

23. Žaidėjų registracija yra nemokama.

24. Iki 2026-01-11 kiekviena komanda gali įsigyti neribotą skaičių naujų narių (žaidėjų arba trenerį). Vienu metu komandoje negali būti daugiau kaip 20 žaidėjų ir 1 treneris. Po 2026-01-11 kiekviena komanda gali registruoti ne daugiau kaip 3 naujus žaidėjus, už kiekvieną naujai registruojamą žaidėją sumokant į Marijampolės veteranų krepšinio asociacijos sąskaitą 50 eurų.

25. +35 amžiaus grupėje atkrintamosiose varžybose gali rungtyniauti tik tie žaidėjai, kurie komandos sudėtyje sužaidė (t. y. išbėgo bent 1 (vieną) sekundę į aikštelę) bent 2 pirmojo etapo rungtynėse. Žaidėjo sužaistų rungtynių skaičius skaičiuojamas nuo paskutinės žaidėjo registracijos datos komandoje. +45 amžiaus grupėje atkrintamosiose gali žaisti visi komandoje registruoti žaidėjai, neatsižvelgiant į tai, kiek varžybų sužaidė reguliariame sezone. 

26. MVKL čempionate draudžiama dalyvauti krepšininkams, turintiems LKL ir NKL licenzijas, komandoje gali būti vienas žaidėjas, turintis RKL licenciją. 

27. Žaidėjas, įtrauktas 2025-2026 m. sezone į bet kurią LKL, NKL ar RKL komandą, kurio licencija panaikinama, vis tiek yra priskiriamas LKL, NKL ar RKL žaidėju.

28. Komandos į oficialų rungtynių protokolą gali įtraukti 12 žaidėjų ir trenerį.

29. Komandos suolo zonoje rungtynių metu gali būti šie asmenys: į oficialų krepšinio protokolą įrašyti žaidėjai (12), komandos treneris ir 2 kiti komandos atstovai.
VI. ČEMPIONATO TVARKARAŠTIS IR VIEŠINIMAS
30. Čempionatas vykdomas pagal iš anksto sudarytą ir patvirtiną tvarkaraštį. Pirmoji tvarkaraščio dalis, kurioje numatytos varžybos iki 2025-12-21, sudaroma prieš čempionato pradžią. Likusiai čempionato daliai tvarkaraštis sudaromas iki 2025-12-31. Prieš tvirtinant  varžybų tvarkaraščius, jie suderinami su komandų vadovais elektroniniu paštu.

31. Visa su turnyru susijusi informacija talpinama MVK asociacijos internetinėje svetainėje www.mvka.lt bei asociacijos www.facebook.com paskyroje.
VI.  KOMANDŲ REGISTRACIJA, PARAIŠKOS

32. MVKL  pirmenybių komandų registracija vyksta 31 punkte nurodytuose šaltiniuose turnyro organizatoriaus paskelbtomis datomis. 
33. Organizatoriai pasilieka teisę pratęsti registraciją arba, surinkus reikiamą dalyvių skaičių, stabdyti ją anksčiau laiko.

34. Registruojant komandą +35 amžiaus grupėje privaloma sumokėti startinį 700 Eur (septynių šimtų eurų) mokestį iki 2025 m. lapkričio 15 d. Registruojant komandą +45 amžiaus grupėje privaloma sumokėti startinį 650 Eur (šešių šimtų penkiasdešimt) mokestį iki 2025 m. lapkričio 15 d.

35. Vardines paraiškas su žaidėjų vardais, pavardėmis bei gydytojo leidimu ir kitais organizatorių reikalaujamais duomenimis komandos privalo atsiųsti el.paštu salaseviciusg@gmail.com  iki 2025-10-25.
36. Paraiškoje turi būti nurodyta: komandos pavadinimas, žaidėjų pavardės ir vardai, gimimo data, treneris, komandos vadovas ir kita MVK asociacijos reikalaujama informacija.

37. Kiekviena komanda privalo pateikti savo komandos paraišką su žaidėjais (raštu) iki rungtynių pradžios likus ne mažiau kaip 30 min. Komandos treneris yra atsakingas už pateiktą paraišką. 
VII. VIETŲ TURNYRINĖJE LENTELĖJE NUSTATYMAS
38. MVKL čempionato turnyrinės lentelės vietos  nustatomos pagal surinktą taškų sumą.  Už pergalę skiriama 2 taškai, pralaimėjimą – 1 taškas, už pralaimėjimą dėl neatvykimo ar teisės žaisti netekimo – 0 taškų.

39. Dviem  komandoms surinkus vienodai taškų aukštesnę vietą lemia tarpusavio rungtynių nugalėtojas.

40. Trims ir daugiau komandų surinkus vienodai taškų, aukštesnę vietą lemia eilės tvarka išdėstyti šie kriterijai:
- tarpusavio laimėtų rungtynių skaičius;

-  tarpusavio rungtynių įmestų ir praleistų taškų santykis;

- bendras įmestų ir praleistų taškų santykis;
- burtų keliu.

41. Jeigu dėl ne nuo lygos priklausančių aplinkybių čempionatas yra sustabdomas, tuomet komandų rikiuotė turnyrinėje lentelėje nustatoma pagal procentinį surinktų taškų skaičių (laimėtų rungtynių skaičius padalintas iš visų sužaistų rungtynių skaičiaus ir padaugintas iš 100 proc.). Kuo didesnis skaičius, tuo aukštesnė vieta lentelėje.
IX. ŽAIDĖJŲ, TRENERIŲ, KOMANDOS ATSTOVŲ PAŽEIDIMAI IR NUOBAUDOS
42. Už techninę pražangą žaidėjas (treneris, komandos atstovas) privalo sumokėti 15 eurų baudą, kurios nesumokėjęs iki kitų varžybų privalo jas praleisti. Už diskvalifikacinę pražangą žaidėjas (treneris, komandos atstovas) privalo sumokėti 30 eurų baudą, nesumokėjus baudos – praleisti 2 rungtynes.  Baudą privaloma sumokėti iki artimiausių ekipos rungtynių, sumokant į 45 punkte nurodytą sąskaitą. Jeigu žaidėjas ar komanda žaidė nesusimokėjęs nuobaudos, komandai yra įskaitomas techninis pralaimėjimas – 0:20.

43. Bet kuris asmuo nubaustas diskvalifikacine pražanga rungtynių metu turi palikti komandos suolą ir sporto salę.

44. Komandos vadovas ir treneris atsako už drausminių nuobaudų vykdymą.
X. FINANSAVIMAS
45. MVKL dalyvaujančios komandos startinį mokestį sumoka arba perveda iki 2025 m. lapkričio 15 dienos imtinai MVK asociacijai. Atsiskaitomoji sąskaita Nr. LT 547300010165334032, AB „Swedbank“.
46. Teisėjams už teisėjavimą, medicininį aptarnavimą bei kitas papildomas išlaidas susijusias su MVKL pirmenybėmis, apmoka MVK asociacija iš komandų startinio mokesčio bei kitų gautų pajamų pagal patvirtintą varžybų sąmatą.
XI. NUGALĖTOJŲ APDOVANOJIMAS
47. Atskirose amžiaus grupėse nugalėjusios komandos ir prizininkai apdovanojami MVK asociacijos įsteigtais prizais.
48. Prizais apdovanojami žaidžiančių dėl 1-2, 3-4 vietų komandų geriausi žaidėjai, taip pat apdovanojami naudingiausi reguliariojo sezono žaidėjai pagal atskiras amžiaus grupes.
XII. BAIGIAMOSIOS NUOSTATOS
Visi MVKL pirmenybių dalyviai privalo susipažinti su šiais nuostatais ir jais vadovautis.

Marijampolės veteranų krepšinio asociacijos  

prezidentas                                                                                             Giedrius Šalaševičius
                          
